**Oktatási, Művelődési, Vallási és**

**Sport Bizottság Elnökétől**

Száma: Ref/29-1/2024

Témafelelős: Cseri Gábor

**ELŐTERJESZTÉS**

**Csongrád Város Önkormányzata Képviselő-testülete**

**2024. március 21. napján tartandó ülésére**

**Tárgy**: Beszámoló az Oktatási, Művelődési, Vallási és Sport Bizottság munkájáról

**Tisztelt Képviselő-testület!**

Az Oktatási, Művelődési, Vallási és Sport Bizottság (továbbiakban: Bizottság) 2019 októberétől 5 taggal végzi munkáját. A jogszabályi előírásoknak megfelelően a tagok több mint fele (3 fő) önkormányzati képviselő; két tagja külsős, akik foglalkozásuk révén a nevelés és a kultúra szakágak ismerői.

Bizottság elnöke: Bartókné Vincze Zsuzsanna

Bizottság tagjai: Almási Mariann, Laczkó Zsolt, Rostáné Hajdú Erzsébet Dr. Törőcsik Attila

A bizottság részt vett a Képviselő-testület döntéseinek előkészítésében, majd azok végrehajtásának összehangolásában és ellenőrzésében. Tevékenységét a mindenkori hatályos önkormányzat szervezeti és működési szabályzatáról szóló helyi rendeletben rögzítettek alapján végezte.

A bizottsági ülések statisztikai adatait foglalja össze az alábbi táblázat:

|  |  |  |  |  |  |
| --- | --- | --- | --- | --- | --- |
| **Időszak** | **Rendes bizottsági ülések száma** | **Rendkívüli bizottsági ülések száma** | **Nyílt ülések száma** | **Zárt ülések száma** | **Hozott határozatok száma** |
| 2019. októbertől | 2 | 1 | 3 | 2 | 22 |
| 2020. év januártól októberig (a covid lezárások miatt) | 5 | 4 | 8 | 4 | 63 |
| 2021. év júniustól decemberig (a covid lezárások miatt) | 5 | 3 | 6 | 4 | 35 |
| 2022. év | 11 | 7 | 13 | 13 | 107 |
| 2023. év | 11 | 6 | 13 | 9 | 75 |
| 2024. február 29-ig | 2 | 1 | 3 | 1 | 16 |
| **Összesen:** | **36** | **22** | **46** | **33** | **318** |

A Bizottság félévente elfogadta munkatervét, mely meghatározta fő feladatait. Ezek között vannak évről évre visszatérő teendők, illetve a képviselő-testületi munkaterv szerinti aktuális napirendek illetve előterjesztések véleményezése.

A Bizottság minden évben javaslatot tett a Képviselő-testületnek a sportszervezetek anyagi támogatásának felosztását illetően. Javaslatot tett *–„A helyi kitüntető cím, valamint díjak alapításáról és adományozásáról”* szóló 20/2013. (XI.21.) önkormányzati rendelet alapján a **Pedagógiai Díj** odaítélésére és a **Testnevelési és Sportdíj** odaítélésére.

„A Csongrád Város Önkormányzata sporttevékenységgel kapcsolatos feladatairól” szóló 53/2016. (XII.23.) Önk. rendeletben kapott felhatalmazás alapján döntött a városi sportdíjak adományozásáról, a **„Jó tanuló-jó sportoló**” elismerések kiosztásáról, mely tartalmazza az **Év sportolói díjakat** is.

A Bizottság a mindenkori költségvetési rendeletben elkülönített keretösszegen belül döntött a bizottság hatáskörében felosztható városi szabadidősport keret mértékéről. Ebből saját döntési körében eljárva, a beérkező kérelmeket elbírálva biztosította a sportegyesületek anyagi támogatását, a városban történő sportorvosi ellátást, valamint segítette egyes szabadidősport rendezvények támogatását, a sportolók egyedi versenyeztetését.

A Bizottság minden évben a munkaterv szerint kérte egy-egy civil, illetve sportegyesülettől az ott folyó munka bemutatását. A tájékoztatások révén pontosabb, részletesebb információk jutottak a tagok tudomására.

A cikluson belül öt önkormányzati intézmény (Csongrádi Művelődési Központ és Városi Galéria, Csongrádi Alkotóház, Városellátó Intézmény, Csongrádi Óvodák Igazgatósága, Csongrádi Információs Központ Csemegi Károly Könyvtár és Tari László Múzeum) kapcsán járt le a vezetők megbízásában. Mindegyik esetben nagy körültekintéssel kísérte a Bizottság a pályázati kiírás és a megbízás folyamatát. A fent részletezett önkormányzati intézmények vezetői pályázataira jelentkezők meghallgatásán vett részt, megismerte és véleményezte a benyújtott pályázati dokumentációkat.

A 2019-2024. terjedő időszakban a bizottság foglalkozott az oktatáshoz kapcsolódó ügyekkel. Különös tekintettel az óvodákhoz kapcsolódó nevelés-oktatási ügyekkel, óvodák költségvetésével. Az óvodák beíratásának ütemezésével, nyári nyitva tartásának meghatározásával, csoportok indításának lehetőségével.

2022 tavaszán bejárást tartott a városban működő óvodáknál, a bizottság tagjai megtekintették a felújított intézményeket, tájékozódtak a tagóvoda vezetőknél a további fejlesztési igényekről.

Helyi tanulmányi ösztöndíj pályázatot írt ki szakgimnáziumok és szakközépiskolák hiányszakmát tanuló diákjai számára.

A művelődés területén figyelemmel kísérte a Csemegi Károly Könyvtár és Tari László Múzeum, a Csongrádi Alkotóház valamint a Csongrádi Művelődési Központ és Galéria munkáját, pályázatait. A rendezvények új helyszínei kialakításához a bizottság véleményt nyújtott.

Minden évben biztosította és koordinálta a sportorvosi szolgáltatás helyben való megszervezését, melynek anyagi keretét a sport célra szánt költségvetési keretből biztosította.

Támogatta a 2020-ban megalakult Csongrádi Közművelődési Kerekasztal létrehozását.

Figyelemmel kísérte a közalapítványok, alapítványok, egyesületek, a Csongrádi Települési Értéktár Bizottság munkáját.

Elkészült Csongrád Város Kulturális, Közművelődési Koncepciója és Intézkedési Terve 2022-2027 időszakra vonatkozóan, melyet véleményezett és kiegészített a bizottság, továbbá Csongrád Város Sportkoncepciója a 2023-2028 időszakra vonatkozóan. A sportkoncepció tartalmazza az ebben a ciklusban megvalósult sportcélú beruházásokat, a város utánpótlás nevelésnek fontosságát, az egyesületek munkájának nyomon követését, a szakmai munka fejlesztésének lehetőségeit és nem utolsó sorban a szabadidősport sokszínűségének fontosságát.

Részt vett a helyi Intézkedési tervek, Programok, Stratégiák elfogadásában, felülvizsgálatában.

2024. március 1-től szétvált a Csemegi Károly Könyvtár és a Tari László Múzeum, a bizottság a szétválást támogatta, a múzeumigazgatói pályázatokat véleményezte.

Az elnök a civil szervezetek támogatására vonatkozó javaslattevő eseti bizottság tagjaként figyelemmel kísérte a munkájukat, eredményeiket.

A Bizottság tagjai azon voltak, hogy minél több esetben megjelenjenek azokon a városi vagy nemzetközi eseményeken, melyek a szakbizottság munkájához kötődnek. A protokolláris rendezvények informális keretei lehetőséget nyújtottak arra, hogy a már meglévő kapcsolatok elmélyüljenek akár a nemzetközi, akár a helyi közéletet tekintve. Ezek az alkalmak arra is lehetőséget teremtettek, hogy a Bizottság a kompetenciájába tartozó ágazatokban dolgozóktól közvetlenül visszacsatolást kapjon a döntéshozói tevékenységéről.

**A fentiek alapján kérem a Tisztelt Képviselő-testületet az előterjesztés megvitatására és a határozati javaslat elfogadására.**

### HATÁROZATI JAVASLAT

Csongrád Város Önkormányzata Képviselő-testülete megtárgyalta a **„Beszámoló az Oktatási, Művelődési, Vallási és Sport Bizottság munkájáról”** című előterjesztést, és az alábbi döntést hozza:

**A Képviselő-testület elfogadja** az Oktatási, Művelődési, Vallási és Sport Bizottság előterjesztés szerinti beszámolóját.

Határidő: azonnal

Felelős: Bartókné Vincze Zsuzsanna, az Oktatási, Művelődési, Vallási és Sport Bizottság elnöke

Erről jegyzőkönyvi kivonaton értesítést kap:

1. A Képviselő-testület tagjai
2. Cseri Gábor alpolgármester

Csongrád, 2024. március 12.

**Bartókné Vincze Zsuzsanna**

a Bizottság elnöke